У складу са Одлуком о расписивању јавног конкурса Савета за треће доба III-09 Број:06-98.1/2024 од 22.04.202024. године и Упутства за спровођење јавног конкурса III-09 Број: 06-99.1/2024 од 22.04.2024. године

***ГРАДСКА ОПШТИНА ЛАЗАРЕВАЦ***

***САВЕТ ЗА ТРЕЋЕ ДОБА ВЕЋА ГРАДСКЕ ОПШТИНЕ ЛАЗАРЕВАЦ***

**Р а с п и с у ј е**

***ЈАВНИ КОНКУРС***

***ЗА ФИНАНСИРАЊЕ/СУФИНАНСИРАЊЕ ПРОЈЕКАТА***

***УДРУЖЕЊА* *ПЕНЗИОНЕРА******СА ПОДРУЧЈА ГО ЛАЗАРЕВАЦ У ПЕРИОДУ ЈАНУАР - ЈУН 2024. ГОДИНЕ***

**1**. Градска општина Лазаревац, Савет за треће доба обезбедио је средства у укупном износу од 1.750.000,00 динара за финансирање/суфинансирање пројеката удружења пензионера са подручја ГО Лазаревац и који се односе на:

**- реализација пројеката удружењима пензионераса подручја ГО Лазаревац.**

**2**. Средстава су обезбеђена из буџета градске општине Лазаревац - Одлука о привременом финансирању буџета градске општине Лазаревац за период јануар - јун 2024. године („Сл. лист Града Београда“, број 29/2024) - односно из бесповратних финансијских средстава из буџета Градске општине Лазаревац распоређених Програмом расподеле средстава из буџета намењених за заштиту и унапређење положаја популације старијих лица у Градској општини Лазаревац у 2024. години III-09 Број: 06-98.1/2024 од 22.04.2024. године на тачки 1. - Учешће општине у реализацији пројеката удружења пензионера на подручја ГО Лазаревацу износу 1.750.000,00 динара.

**3.** Право учешћа на јавном конкурсу имају сва удружења пензионера регистрована најмање три године пре дана расписивања конкурса у Агенцији за привредне регистре у сагласности са Законом о удружењима („Службени гласник РС”, бр. 51/09 и 99/11 – др. закони) чије седиште је на подручју Градске општине Лазаревац и која, сагласно одредбама свог оснивачког акта и статута обављају активности у области везаној за заштиту и унапређење положаја популације старих лица (у даљем тексту: удружење).

**4.** Удружење на јавном конкурсу може да конкурише за укупно утврђену вредност прoјекта или за недостајући део средстава. Ако конкурише за недостајући део средстава, обавезно доставља изјаву о томе од кога су и у ком износу обезбеђена преостала средства.

Удружења могу конкурисати са пројектима чија најмања вредност износи 50.000,00 динара, а највиша вредност износи 1.750.000,00 динара.

**5.** Удружење може да учествује на јавном конкурсу само са једним пројектом.

**6.** Пројекат којим се конкурише треба да се реализује у целости на подручју ГО Лазаревац и да је краткорочан, односно да се све фазе пројекта реализују у року од годину дана.

**7. Крајњи рок за реализацију пројекта је 15. јула 2024. године.**

**8.**  Пријава на јавни конкурс доставља се на прописаном обрасцу пријаве, уз који се подноси следећа документација:

– потписана и оверена изјава о висини учешћа сопствених средстава односно висини учешћа других субјеката у реализацији пројекта;

– друга документа која удружење сматра одговарајућим за предложени пројекат (на пример: писма препоруке и писма подршке ако постоје, биографије координатора пројеката и кључних лица укључених у рад на пројекту).

Образац пријаве садржи податке о подносиоцу пројекта, основне податке о пројекту и потребним финансијским средствима за реализацију.

Образац пријаве, као и остали потребни обрасци могу се преузети са званичне веб презентацији ГО Лазаревац ([www.lazarevac.rs](http://www.lazarevac.rs)), у згради ГО Лазаревац, канцеларија 58. на II спрату, Карађорђева бр. 42, или захтевом на е-mail dilic@lazarevac.rs.

**9.** Приликом израде планираног буџета пројекта, удружење дефинише трошкове према Обрасцу пријаве. Неће бити прихваћени следећи трошкови:

* трошкови **спонзорства за учествовање на скуповима у земљи и иностранству;**
* трошкови **стипендије за студирање или обуку;**
* трошкови настали пре потписивања уговора;
* трошкови активности на припреми пројекта;**;**
* заостали дугови и камате;
* трошкови адаптације и изградње објекта;
* трошкови набавке опреме која није неопходна за реализацију пројектних активности;
* **трошкови за пројекте којима се остварује добит;**
* трошкови такси превоза;
* трошкови више од једног фиксног и једног мобилног телефонског рачуна на месечном нивоу током трајања пројекта;
* плаћање истих лица по различитом основу у оквиру реализације једног пројекта. Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено из буџета пројекта по оба основа, већ само по једном
* **трошкови за пројекте који** изазивају и подстичу неравноправност, мржњу и нетрпељивост по основу националне, расне или верске припадности, језика, политичког опредељења, пола, родног идентитета, сексуалног опредељења и инвалидитета**;**
* **трошкови за пројекте** удружења пензионера **које нису уредно, савесно, благовремено и у потпуности реализовале предвиђене пројектне активности и остале преузете обавезе по основу раније закључених уговора са Градском општином Лазаревац за реализацију пројекта**.

**10.** Пријава се подноси Комисијиза спровођење јавних конкурса за доделу средстава за финансирање пројеката удружења пензионера са подручја ГО Лазаревац. Руком писане пријаве се неће прихватати. У пријави треба да стоји прецизно и сажето објашњен начин реализације циљева пројекта, план и динамика активности, као и очекиване краткорочне и дугорочне ефекте на опште и посебне циљеве.

Коверат треба да садржи пријавни формулар (1 оригинал) са пратећом документацијом. Пријава са пратећом документацијом се подноси посредством курира или лично (искључиво на Писарници градске општине Лазаревац, Карађорђева бр. 42, где ће подносилац пријаве добити доказ о пријему) или препоручено поштом са повратницом.

У оба случаја, у запечаћеној коверти на којој мора да пише:

**На предњој страни:**

- Градска општина Лазаревац

- **Комисија за спровођење јавних конкурса за доделу средстава за финансирање пројеката удружења пензионера са подручја ГО Лазаревац**

- Карађорђева бр. 42, Лазаревац

- ПРИЈАВА НА ЈАВНИ КОНКУРС

- НЕ ОТВАРАТИ

**На задњој страни:**

- Назив и адреса подносиоца пријаве.

Пријаве послате на други начин (нпр. факсом или е-mailom) или достављене на друге адресе, неће се разматрати.

Све додатне информације се могу добити у Градској општини Лазаревац, Канцеларија 58. на II спрату или позивом на телефонски број 011/8123-287 од 10,00 до 12,00 сати. Контакт особа: Данијела Илић.

**Крајњи рок за подношење пријава је 07.05.2024. године до 12,00 часова.**

Пријаве које стигну после тог рока сматраће се неблаговременим.

**11.** Комисија ће најкасније у року од 60 дана од дана закључења конкурса утврдити листу вредновања и рангирања пријављених пројеката применом следећих критеријума:

- Квалитет пројекта (изводљивост, дужина трајања, величина циљне групе – број корисника пројекта, могућност развијања пројекта и његова одрживост, оригиналност, актуелност теме, оправданост и др);

- Циљеви који се постижу (обим задовољавања јавног интереса, степен унапређења стања у области животне средине ГО Лазарервац и др);

- Оправданост буџета пројекта, као и суфинансирање пројекта из других извора у случају недостајућег дела средстава за финансирање пројекта;

- Квалитет досадашње сарадње са Градском општином Лазаревац у реализацији пројеката (законитост и ефикасност коришћења средстава и одрживост ранијих пројеката: ако су раније коришћена средства да ли су испуњене уговорне обавезе).

Сваки критеријум одређен је бројем бодова, у распону од минималног до максималног броја који зависи од оцене ближих мерила/елемената, тако да максималан збир бодова износи 100.

Пројекат који је вреднован са мање од 50 бодова неће бити предмет избора за доделу средстава.

Листа вредновања и рангирања објављује се на званичној веб презентација ГО Лазаревац ([www.lazarevac.rs](http://www.lazarevac.rs)).

**12.** Учесници конкурса имају право увида у поднете пријаве и приложену документацију у року од три радна дана од дана објављивања Листе вредновања и рангирања, као и право приговора на Листу вредновања и рангирања, у року од осам дана од дана њеног објављивања.

Одлуку о приговору доноси Комисија за спровођење јавних конкурса за доделу средстава за финансирање пројеката удружења пензионера са подручја ГО Лазаревац у року од 15 дана од дана пријема приговора.

Додела средстава врши се према редоследу у листи вредновања и рангирања, а до висине укупно обезбеђених средстава за спровођење јавног конкурса.

**13.** Одлуку о додели средстава Савет за треће доба Већа Градске општине Лазаревац доноси најкасније у року од 30 дана од дана утврђивања листе рангирања.

Одлука о додели средстава Савет за треће доба Већа Градске општине Лазаревац објављује се на званичној веб презентацији ГО Лазаревац ([www.lazarevac.rs](http://www.lazarevac.rs)).

**14.** На основу Одлуке о додели средстава Председник Градске општине Лазаревац закључује уговор са удружењима којима су додељена средства, који је основ за праћење реализације финансираног пројекта.

Уговором се регулише следеће:

– предмет уговора

– назив пројекта који се финансира у оквиру јавног конкурса;

– висина средстава за реализацију пројекта која обезеђује ГО Лазаревац и утврђује динамика обезбеђења и исплате средстава;

– крајњи рок за реализацију пројекта у складу са јавним конкурсом;

– инструменте обезбеђења за случај ненаменског трошења средстава обезбеђених за реализацију пројекта;

– обавезе удружења у погледу: обавештавања о динамици реализације и пружања доказа о наменском трошењу средстава, достављања извештаја на прописаном обрасцу и др;

– друга питања која су од значаја за реализацију изабраног пројекта удружења.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.

Средства која се одобре за реализацију пројекта јесу наменска средства и могу да се користе искључиво за реализацију конкретног пројекта. Све активности се морају спровести на подручју градске општине Лазаревац.

Корисник средстава је дужан да надлежном органу, у сваком моменту, омогући контролу реализације пројекта и увид у сву потребну документацију.

***КОМИСИЈА ЗА СПРОВОЂЕЊЕ ЈАВНИХ КОНКУРСА ЗА ДОДЕЛУ СРЕДСТАВА ЗА ФИНАНСИРАЊЕ ПРОЈЕКАТА*  УДРУЖЕЊА ПЕНЗИОНЕРА *СА ПОДРУЧЈА ГО ЛАЗАРЕВАЦ***

**III-09 *БРОЈ: 06-99.2/2024 ОД 22.04.2024. ГОДИНЕ***

***ПРЕДСЕДНИК КОМИСИЈЕ***

Зоран Живановић